**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO DALYVAUTI REGIONO PROJEKTE „PAVIRŠINIŲ NUOTEKŲ SISTEMŲ TVARKYMAS KLAIPĖDOS MIESTE“ PROJEKTO**

**1. Sprendimo projekto esmė, tikslai ir uždaviniai.**

Teikiamame Tarybos sprendimo projekte prašoma pritarti projektinio pasiūlymo teikimui Regioninės plėtros departamento prie Vidaus reikalų ministerijos Klaipėdos apskrities skyriui dėl projekto *„Paviršinių nuotekų sistemų tvarkymas Klaipėdos mieste“* (toliau – Projektas) įtraukimo į Klaipėdos regiono projektų sąrašą ir Klaipėdos miesto savivaldybės administracijos dalyvavimui Projekte partnerio teisėmis pagal 2014-2020 m. Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ priemonę 05.1.1-APVA-R-007 „Paviršinių nuotekų sistemų tvarkymas“ (toliau – Priemonė).

*Priemonės tikslas* – miestuose per 20 000 gyventojų sumažinti užtvindymo paviršinėmis nuotekomis riziką ir neigiamą poveikį aplinkai bei ekonomikai.

Įgyvendinant Priemonę prisidedama prie 2014-2020 m. Europos Sąjungos fondų investicijų veiksmų programos 5.1.1 *uždavinio* „Sumažinti dėl klimato kaitos atsirandančius nuostolius“ įgyvendinimo.

*Projekto remiamos veiklos:*

* 1. miestų paviršinių nuotekų tinklų ir kitos infrastruktūros, įskaitant infrastruktūrą, skirtą užtvindymo rizikos mažinimui, rekonstrukcija ir/ar nauja statyba;
	2. miestų paviršinių nuotekų tvarkymo sistemų inventorizacija.

*Galimi pareiškėjai* – savivaldybės kontroliuojama įmonė – paviršinių nuotekų tvarkytojas. Tai yra AB „Klaipėdos vanduo“, vadovaujantis 2015 m. gruodžio 22 d. Tarybos sprendimu Nr. T2-349.

*Galimi partneriai* – savivaldybės administracija.

Projektų atranka pagal Priemonę atliekama regiono projektų planavimo būdu.

Projektinio pasiūlymo teikėjas – Klaipėdos miesto savivaldybės administracija.

Projekto įgyvendinimo trukmė – ne ilgesnė kaip 36 mėn. nuo projekto sutarties sudarymo dienos.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas rengiamas atsižvelgiant į Regioninės plėtros departamento prie Vidaus reikalų ministerijos Klaipėdos apskrities skyriaus 2015 m. gruodžio 18 d. raštu Nr. 51/3D-75 pateiktą kvietimą Nr. 2015-5 teikti projektinį pasiūlymą dėl regiono projektų įgyvendinimo pagal minėtą Priemonę.

AB „Klaipėdos vanduo“ 2016 m. vasario 29 d. raštu Nr. 2016/S.01-744 „Dėl regiono projekto „Paviršinių nuotekų sistemų tvarkymas Klaipėdos mieste“, kuriam finansavimas gali būti skiriamas pagal 2014-2020 m. Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ įgyvendinimo priemonę 05.1.1-APVA-R-007 „Paviršinių nuotekų sistemų tvarkymas“ kreipėsi į Klaipėdos miesto savivaldybę su prašymu inicijuoti sprendimo, reikalingo projektinio pasiūlymo, paraiškos parengimui ir pateikimui bei Projekto įgyvendinimui, priėmimą.

Paviršinių nuotekų sistemų plėtra grindžiama *Klaipėdos miesto ir gretimų teritorijų lietaus nuotekų tinklų specialiuoju planu*, patvirtinu Klaipėdos miesto savivaldybės tarybos 2009 m. sausio 29 d. sprendimu Nr. T2-9.

Projektas atitinka *Klaipėdos regiono 2014-2020 metų plėtros planą*, patvirtintą Klaipėdos regiono plėtros tarybos 2015 m. spalio 16 d. sprendimu Nr. 51/3S-21 „Dėl Klaipėdos regiono 2014-2020 metų plėtros plano patvirtinimo“ (pakeistas 2016 m. vasario 8 d. sprendimu Nr. 51/3S-10).

LR Vidaus reikalų ministro 2014 m. gruodžio 22 d. įsakymu Nr. 1V-893 patvirtintame iš Europos Sąjungos struktūrinių fondų lėšų bendrai finansuojamų regiono projektų atrankos tvarkos apraše (toliau – Aprašas) reglamentuojama iš Europos Sąjungos struktūrinių fondų lėšų bendrai finansuojamų regionų projektų atranka, siūlomų finansuoti regionų projektų sąrašų sudarymas, tvirtinimas ir keitimas. Šiame Apraše numatyta, siekiant, kad projektas būtų įtrauktas į regiono projektų, siūlomų bendrai finansuoti iš ES struktūrinių fondų lėšų, sąrašą, savivaldybių vykdomoji institucija, gavusi Regiono plėtros departamento prie Vidaus reikalų ministerijos teritorinio skyriaus kvietimą teikti projektinį pasiūlymą dėl regiono projektų įgyvendinimo, iki kvietime nustatytos datos Regiono plėtros tarybai turi pateikti projektinį pasiūlymą pagal patvirtintą formą. Kartu su projektiniu pasiūlymu turi būti pateiktas Savivaldybės tarybos sprendimas dėl apsisprendimo įgyvendinti Projektą, investicijų projektas ir sąnaudų ir naudos analizės rezultatų lentelė (skaičiuoklė). Projektinio pasiūlymo pateikimo terminas – 2016 m. balandžio 15 d.

Jeigu projektinis pasiūlymas atitiks reikalavimus ir projektas bus įtrauktas į regiono projektų sąrašą, AB „Klaipėdos vanduo“ bus suteikta galimybė teikti paraišką projekto finansavimui ES lėšoms gauti. Prie paraiškos turi būti pridedama jungtinės veiklos (partnerystės) sutarties kopija.

Dėl šių priežasčių turi būti priimti sprendimai dėl apsisprendimo įgyvendinti projektą, dėl partnerio dalyvavimo projekte bei kiti reikalingi sprendimai.

**3. Kokių rezultatų laukiama.**

*Projektas apima 7 paviršinių nuotekų infrastruktūros plėtros objektus Klaipėdos mieste:*

* 20 baseino paviršinių nuotekų tinklų (Tilžės g., Mokyklos g., Šilutės pl.) statyba;
* Paviršinių nuotekų tinklų Mokyklos g. nuo Laukų g. iki Jotvingių statyba;
* Paviršinių nuotekų tinklų Trinyčių gyvenamajame kvartale statyba;
* Paviršinių nuotekų tinklų statyba Šiltnamių, Aušrinės, Dailės g. (Mumlaukio ežero vandens lygio sureguliavimas);
* Valymo įrenginių ant išleistuvo Nr. 19 į Trinyčių tvenkinį ties Kooperacijos gatve, statyba;
* Valymo įrenginių ant išleistuvo Nr. 18A į Trinyčių tvenkinį ties Mokyklos gatve, statyba;
* Lietaus nuotekų kolektoriaus nuo LEZ iki Jūrininkų pr. statyba.

*Įgyvendinant Projektą planuojami pasiekti rodikliai*:

* Lietaus nuotėkio plotas, iš kurio surenkamam paviršiniam (lietaus) vandeniui tvarkyti, įrengta ir (ar) rekonstruota infrastruktūra – 153 ha;
* Inventorizuota neapskaityto paviršinių nuotekų nuotakyno dalis – 20 proc.

Projekto įgyvendinimas reikšmingas tuo, kad padidės Klaipėdos miesto paviršinių nuotekų sistemų pajėgumas priimti didelį vandens kiekį, todėl liūčių metu dalis miesto teritorijos nebus užtvindoma.

**4. Sprendimo projekto rengimo metu gauti specialistų vertinimai.**

Sprendimo projektas derintas su Dokumentų valdymo specialistu, Teisės skyriaus specialistu, Investicijų ir ekonomikos, Finansų ir turto bei Miesto ūkio departamento direktoriais.

**5. Išlaidų sąmatos, skaičiavimai, reikalingi pagrindimai ir paaiškinimai.**

Preliminarūs skaičiavimai pateikti lentelėje (pridedama).

**6. Lėšų poreikis sprendimo įgyvendinimui.**

Planuojama projekto vertė **7 406 883,27 Eur**, iš jų: ES lėšos – 6 202 808,65 Eur, Klaipėdos miesto savivaldybės lėšos – 1 204 074,62 Eur (*ne mažiau kaip 15 proc. visų tinkamų finansuoti projekto išlaidų – 1 094 613,29 Eur ir tinkamų išlaidų dalis, kurios nepadengia Projektui skiriamas finansavimas – 109 461,33 Eur*).

**7. Galimos teigiamos ar neigiamos sprendimo priėmimo pasekmės.**

Neigiamų sprendimo priėmimo pasekmių nenumatoma.

Teigiamos pasekmės – pritrauktos ES fondų lėšos miesto plėtros projektų įgyvendinimui.

**PRIDEDAMA:**

1. AB „Klaipėdos vanduo“ 2016 m. vasario 29 d. rašto Nr. 2016/S.01-744 kopija, 8 lapai.
2. Preliminarūs skaičiavimai, 1 lapas.

Projektų skyriaus vedėja Elona Jurkevičienė